Broj: 711-I-970-M-185/22-02-17

Zagreb, 29. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Ivane Jurković Piščević, direktorice trgovačkog društva Tehnološki park Bjelovar d.o.o.,** za davanjem mišljenja Povjerenstva, na 169. sjednici, održanoj 29. travnja 2022., daje sljedeće:

**MIŠLJENJE**

**Imajući u vidu da Grad Bjelovar ima 50% udjela u vlasništvu trgovačkog društva Tehnološki park Bjelovar d.o.o., te da je drugi imatelj s 50% udjela u vlasništvu toga društva ustanova kojoj je osnivač Grad Bjelovar, a ne trgovačko društvo s navedenom vlasničkom strukturom, Ivana Jurković Piščević povodom obnašanja dužnosti direktorice istog društva nije obveznica u smislu odredbe članka 3. stavka 1. podstavka 40. ZSSI/21-a.**

Obrazloženje

Zahtjev za davanjem mišljenja Povjerenstva podnijela je Ivana Jurković Piščević, direktorica trgovačkog društva Tehnološki park Bjelovar d.o.o. U knjigama ulazne pošte Povjerenstva zahtjev je zaprimljen 5. travnja 2022. pod poslovnim brojem 711-U-4073-M-185/22-01-1, povodom kojeg se vodi predmet broj M-185/22.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Podnositeljica navodi da obnaša dužnost direktorice trgovačkog društva Tehnološki park Bjelovar d.o.o., čiji su osnivač Grad Bjelovar s udjelom od 50%, te ustanova Veleučilište u Bjelovaru, također s udjelom od 50%, kojoj je jedini osnivač Grad Bjelovar.

Navodi da od lipnja 2021. obnaša dužnost predsjednice Županijske skupštine Bjelovarsko-bilogorske županije te traži mišljenje Povjerenstva može li za vrijeme obnašanja dužnosti direktorice navedenog trgovačkog društva obnašati dužnost predsjednice Županijske skupštine bjelovarsko-bilogorske županije.

Napominje da Bjelovarsko-bilogorska županija nije vlasnički povezana s društvom Tehnološki park Bjelovar d.o.o. te da isto ne posluje niti sa jednom pravnom osobom kojoj je osnivač ova županija.

Podnositeljica je dostavila Ugovor o osnivanju trgovačkog društva Tehnološki park Bjelovar d.o.o., uvidom u koji je utvrđeno da su Grad Bjelovar i Veleučilište u Bjelovaru suosnivači istog, svaki sa po 50% udjela u temeljnom kapitalu društva.

Uvidom u podatke sudskog registra nadležnog Trgovačkog suda u Bjelovaru, utvrđeno je da je Veleučilište u Bjelovaru ustanova kojoj je jedini osnivač Grad Bjelovar.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona.

Prvenstveno se utvrđuje da je na 167. sjednici održanoj 12. travnja 2022. Povjerenstvo razmotrilo navedeni zahtjev u kontekstu dopuštenosti istodobnog obavljanja dviju javnih dužnosti, s obzirom da niti sama podnositeljica nije dovela u pitanje svoj status zakonske obveznice.

Međutim, imajući u vidu da većinski osnivač trgovačkog društva Tehnološki park Bjelovar d.o.o. nije jedinica lokalne samouprave, jer Grad Bjelovar ima 50% udjela, te da je drugi imatelj s 50% udjela u tom trgovačkom društvu ustanova kojoj je osnivač jedinica lokalne samouprave, a ne trgovačko društvo kojem bi većinski vlasnik bila jedinica lokalne samouprave, Ivana Jurković Piščević povodom obnašanja dužnosti direktorice trgovačkog društva Tehnološki park Bjelovar d.o.o. nije obveznica u smislu članka 3. stavka 1. podstavka 40. ZSSI/21-a, te ju povodom obnašanja ove dužnosti ne obvezuje zabrane i ograničenja propisane tim Zakonom.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Ivani Jurković Piščević, putem mail adrese
2. Objava na internetskoj stranici Povjerenstva
3. Pismohrana